RESOLUCIÓN do 19 de setembro de 2011 pola que se declara de interese galego e se ordena a inscrición no Rexistro de Fundacións de Interese Galego da Fundación As Salgueiras.
Consellería do Medio Rural — III. Outras disposicións — 27/09/2011

Examinado o expediente de declaración de interese galego e inscrición no Rexistro de Fundacións de Interese Galego da
Fundación As Salgueiras
, dítase esta resolución baseada nos feitos e fundamentos de dereito que se expoñen a continuación:
Feitos.
1. José Manuel Iglesias Vilas, en representación da fundación, mediante solicitude do 29 de abril de 2011, formulou solicitude de clasificación e declaración de interese galego e inscrición no Rexistro de Fundacións de Interese Galego.
2. A
Fundación As Salgueiras
foi constituída en escritura pública outorgada na Coruña o 16 de marzo de 2011, ante o notario Francisco Manuel Ordóñez Armán, co número de protocolo 716, por José Manuel Iglesias Vilas, que actúa no seu propio nome e dereito.
3. A
Fundación As Salgueiras
ten por obxecto, segundo establece o artigo 6 dos estatutos:
– A promoción e atención ás persoas en risco de exclusión por razóns físicas, sociais ou culturais;
– A promoción da acción social;
– A promoción e defensa do ambiente;
– Fins terapéuticos, de investigación, culturais e cívicos.
4. Na constitución da fundación constan os extremos relativos á personalidade dos fundadores; a súa capacidade para constituíla e a súa vontade de facelo como de interese galego conforme os preceptos da Lei 12/2006, do 1 de decembro, de fundacións de interese galego.
5. Nos estatutos da fundación constan os aspectos relativos á súa denominación e natureza (artigo 1); o seu enderezo no lugar das Salgueiras, Soandres, A Laracha, A Coruña (artigo 2); o seu obxecto e finalidade (artigo 6); as regras para aplicación das rendas ao obxecto fundacional e para a determinación dos beneficiarios (artigos 9 e 10), e a designación do padroado como órgano de goberno, representación e administración dela, con indicación do seu réxime de funcionamento (artigos 11 a 26).
6. Os membros do padroado da fundación que aceptaron o seu cargo son José Manuel Iglesias Vilas como presidente; María José Ramil Pernas, como vicepresidenta; Andrés López García como secretario, e Fidel Iglesias Ramil, como vogal.
7. A comisión integrada polos secretarios xerais técnicos de todas as consellerías elevou ao conselleiro de Presidencia, Administracións Públicas e Xustiza, proposta de clasificación como de interese para a defensa do medio natural de Galicia da
Fundación As Salgueiras
, dado o seu obxecto e finalidade, polo que, cumpríndose os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 47 da citada lei e o artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, o protectorado será exercido polo departamento da Xunta que teña atribuídas as competencias correspondentes aos fins fundacionais, procedendo á súa clasificación como de interese ambiental.
8. Á vista da citada proposta da comisión de secretarios xerais técnicos, por orde da Consellería de Presidencia, Administracións Públicas e Xustiza do 2 de agosto de 2011 (
Diario Oficial de Galicia
do 23 de agosto) clasificouse como de interese para a defensa do medio natural de Galicia, e adscribiuse á Consellería do Medio Rural para efectos do exercicio do protectorado sobre ela.
Fundamentos de dereito.
Primeiro. O artigo 34 da Constitución española recoñece o dereito de fundación para fins de interese xeral, consonte a lei, e o artigo 27.26 do Estatuto de autonomía para Galicia establece que é competencia exclusiva da Comunidade Autónoma galega o réxime das fundacións de interese galego.
Segundo. De acordo co disposto no artigo 7.2 do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, en relación co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, correspóndelle a esta Consellería do Medio Rural a declaración de interese galego mediante resolución publicada no
Diario Oficial de Galicia
e a inscrición no Rexistro de Fundacións de Interese Galego da
Fundación As Salgueiras
, así como o exercicio das funcións de protectorado e as demais que correspondan á Xunta de Galicia de conformidade co indicado no dito regulamento.
Terceiro. Á vista do disposto na Lei 12/2006, do 1 de decembro, de fundacións e interese galego e nos decretos 14/2009, de 21 de xaneiro, polo que se aproba o Regulamento de Fundacións de Interese Galego e o Decreto 15/2009, da mesma data polo que se aproba o Regulamento do Rexistro de Fundacións de Interese Galego, deben entenderse substancialmente cumpridos os requisitos establecidos pola declaración de interese galego e inscrición no rexistro de Fundacións de Interese Galego, sección da Consellería do Medio Rural, da
Fundación As Salgueiras
, polo que, por todo isto:
1. Recoñecer e declarar de interese galego a
Fundación As Salgueiras
.
2. Ordenar a súa inscrición no Rexistro de Fundacións de Interese Galego, sección da Consellería do Medio Rural.
3. Que a dita fundación, expresamente sometida á Lei 12/2006, do 1 de decembro, e os Decretos 14/2009, do 21 de xaneiro, polo que se aproba o Regulamento de fundación de interese galego e o Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, e demais normativa de aplicación, onde se establecen especialmente as obrigas de dar publicidade suficiente dos seus obxectivos e actividades, da ausencia de ánimo de lucro na prestacións dos seus servizos e de solicitar as preceptivas autorizacións, quede suxeita ao protectorado da Xunta de Galicia, que será exercido por esta consellería.
Contra esta resolución pode interpoñerse recurso de alzada ante o conselleiro do Medio Rural, no prazo dun mes contado desde o día seguinte ao da súa publicación, segundo o disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 19 de setembro de 2011.